Španske državne željeznice

Španske državne željeznice (španski: Renfe Operadora) su kompanija u vlasništvu države zadužena za obavljanje putničkog i teretnog željezničkog transporta u Španiji. Kompanija obavlja saobraćaj na mreži različitih vrsta kolosijeka: tzv. iberijski kolosijek (širina kolosijeka od 1668 mm), "evropski standardni kolosijek" (1435 mm) i "metarski kolosijek" (1000 mm). Prema podacima iz 2011. godine kompanija je zapošljavala 13.954 zaposlenika. Ukupni prihod kompanije u 2013. godini izosio je 2,014 milijardi eura pri čemu je u istom periodu zabilježena dobit kompanije od 21,2 miliona eura. Sjedište kompanije se nalazi u španskom glavnom gradu Madridu. Historija Naziv "RENFE" predstavlja akronim bivšeg naziva kompanije (Red Nacional de los Ferrocarriles Españoles - Nacionalna mreža španskih željeznica). Kompanija je osnovana 24. januara 1941. nacionalizacijom španskih željeznica. Prema direktivi Evropske unije EU 91/440, RENFE je 1. januara 2005. godine podijeljena na dvije kompanije: Renfe Operadora za obavljanje saobraćaja i ADIF (Administrador de Infraestructuras Ferroviarias), kompaniju zaduženu za željezničku infrastrukturu. Mreža željeznica Kompanija obavlja saobraćaj na mreži pruga ukupne dužine od oko 15.000 km od čega je oko 7.000 km pruge elektrificirano. Većinu kolosijeka čini "Iberijski kolosijek" sa razmakom šina od 1.668 mm, koji se još koristi i u Portugalu i koji je širi od standardnog evropskog kolosijeka (koristi se u susjednoj Francuskoj ali i u većini zemalja centralne i istočne Evrope a najčešća je vrsta kolosijeka u svijetu). Novije pruge za saobraćaj vozova velike brzine (ST) izgrađene su prema međunarodnom standardu za kolosijeke (1.435 mm) u očekivanju eventualne povezanosti španske mreže željeznica sa ostatkom evropskog željezničkog sistema. Iz tog razloga, kolosijek od 1435 mm se općenito u Španiji naziva "evropsko mjerilo". Španski sistem željeznica velike brzine se naziva AVE (skraćenica od "Alta Velocidad Española"). Reference Vanjski linkovi Službena stranica kompanije